ຈີນ ຈະອັດຊ່ອງຫວ່າງ ລາຍໄດ້ແຕກໂຕນ ລະຫວ່າງຊົນນະບົດ ແລະເທດສະບານ ຫຼັງຈາກໄດ້ປະກາດລຶບລ້າງຄວາມທຸກຍາກ
ເວລານີ້ ປັກກິ່ງໄດ້ວາງເປົ້າໝາຍເພື່ອຫຼຸດຜ່ອນຄວາມແຕກໂຕນທາງດ້ານລາຍໄດ້ ລະຫວ່າງເຂດຊົນນະບົດ ແລະເຂດເທດສະບານຕ່າງໆ.
ຫຼາຍກວ່າສີ່ທົດສະວັດມາແລ້ວ ທີີ່ຈີນແມ່ນຮວມຢູ່ໃນບັນດາປະເທດທີ່ມີເສດຖະ ກິດ ເຕີບໂຕໄວທີ່ສຸດໃນໂລກ ຊຶ່ງທາງທະນາຄານໂລກກ່າວວ່າ ມີການອ້າງຄຳເວົ້າທີ່ໃຊ້ກັນຢ່າງກວ້າງຂວາງທີ່ສຸດວ່າ “ເປັນການເຕີບໂຕແບບຍືນຍົງໄວທີ່ສຸດຂອງເສດຖະກິດທີ່ສຳຄັນໃນປະຫວັດສາດ ” ໃນໂຕເລກແລ້ວ ນັ້ນແມ່ນໝາຍຄວາມວ່າ ການເຕີບໂຕທີ່ແທ້ຈິງປະຈຳປີຂອງຍອດຜະລິດຮວມພາຍໃນ ຫຼື GDP ສະເລ່ຍແລ້ວແມ່ນ 9 5 ເປີເຊັນ ມາຈົນຮອດປີ 2018 ແຕ່ການເຕີບໂຕຢ່າງວ່ອງໄວໃນທຳນອງນີ້ໄດ້ເຮັດໃຫ້ຊາວຈີນຫຼາຍໆຄອບຄົວ ຕົກຢູ່ໃນຄວາມທຸກຍາກຢ່າງແທ້ຈິງ ອັນເປັນບັນຫາ ທີ່ປັກກິ່ງໄດ້ປະກາດທີ່ຈະລຶບລ້າງໃນເດືອນແລ້ວນີ້ ຈີນໄດ້ເອົາຊະນະຄວາມທຸກຍາກຢ່າງແທ້ຈິງ ຊຶ່ງເປັນເປົ້າໝາຍທີ່ສຳຄັນຂອງປະທານປະເທດສີ ຈິ້ນຜິງ ສ່ວນນຶ່ງໂດຍການນຳໃຊ້ມາດຕະຖານ ຂອງທະນາຄານໂລກ ສຳລັບບັນດາປະເທດ ທີ່ທຸກຍາກທີ່ສຸດ ທີ່ບໍ່ໄດ້ສະທ້ອນໃຫ້ເຫັນສະຖານະພາບໃນປັດຈຸບັນ ໃນຖານະທີ່ເປັນປະເທດຊຶ່ງປະຊາຊົນສ່ວນໃຫຍ່ມີລະດັບປານກາງຂ້ອນຂ້າງສູງນັ້ນ ອີງຕາມພວກນັກວິເຄາະລະຫວ່າງປະເທດ ເວລານີ້ ປັກກິ່ງໄດ້ວາງເປົ້າໝາຍເພື່ອຫຼຸດຜ່ອນຄວາມແຕກໂຕນທາງດ້ານລາຍໄດ້ ລະຫວ່າງເຂດຊົນນະບົດ ແລະເຂດເທດສະບານຕ່າງໆ ການບັນລຸຄວາມອຸດົມຮັ່ງມີສຳລັບທຸກໆຄົນ ມີຄວາມສຳຄັນຫຼາຍໄປກວ່າບັນຫາທາງດ້ານເສດ ຖະກິດ ມັນເປັນບັນຫາທີ່ສຳຄັນທາງດ້ານການເມືອງ ທີ່ມີຄວາມຫຼໍ່ແຫຼມຕໍ່ການປົກຄອງຂອງພັກຄອມມູນິສຈີນ ນັ້ນຄືຄຳເວົ້າຂອງທ່ານສີ ຈິ້ນຜິງທີ່ກ່າວຕໍ່ກອງປະຊຸມບັນເທົາແລະຫຼຸດຜ່ອນຄວາມທຸກຍາກແຫ່ງຊາດເມື່ອວັນທີ 25 ກຸມພາຜ່ານມາ ເວລາທ່ານໄດ້ປະກາດ ກ່ຽວກັບການສິ້ນສຸດລົງ ຂອງຄວາມທຸກຍາກທີ່ແທ້ຈິງຢູ່ໃນປະເທດຈີນ ການບັນເທົາຄວາມທຸກຍາກແມ່ນບູລິມະສິດອັນສຳຄັນສຸດຂອງພັກຄອມມູນິສຈີນ ນັບແຕ່ກອງປະຊຸມໃຫຍ່ແຫ່ງຊາດຄັ້ງທີ 18 ຂອງພັກໃນເດືອນພະຈິກປີ 2012 ແລະນັ້ນແມ່ນພົວພັນກັບ “ການຍົກລະດັບ ຊີວິດການເປັນຢູ່ ຂອງປະຊາຊົນທັງໝົດໃນເຂດຊົນນະບົດ ທີ່ຕ່ຳກວ່າລະດັບຄວາມທຸກຍາກໃນປັດຈຸບັນ ໃຫ້ຫຼຸດພົ້ນຈາກຄວາມທຸກຍາກ” ອີງຕາມລາຍງານຂອງອົງການຂ່າວຊິນຫົວຂອງທາງການຈີນ ແນວຄິດກ່ຽວກັບຄວາມອຸດົມຮັ່ງມີໂດຍລວມ ບໍ່ແມ່ນເລື້ອງໃໝ່ ສຳລັບປະຊາຊົນຈີນ ມື້ລາງທ່ານເຕັງ ສ່ຽວຜິງ ບິດາຂອງ “ລະບອບສັງຄົມນິຍົມໃນແບບລັກສະ ນະຂອງຈີນ” ໄດ້ປະກາດປະຕິຮູບເສດຖະກິດໃນປີ 1978 ໂດຍມີເປົ້າໝາຍໃນຂັ້ນສຸດທ້າຍ ກໍແມ່ນເພື່ອໃຫ້ບັນລຸ ຄວາມອຸດົມຮັ່ງມີໂດຍລວມ ການປະຕິຮູບທີ່ທ່ານໄດ້ນຳມາໃຊ້ ໃນລະຫວ່າງທີ່ເປັນຜູ້ນຳສູງສຸດຂອງຈີນນັ້ນໄດ້ກາຍເປັນແຮງກະຕຸກຊຸກຍູ້ໃຫ້ມີເສດຖະກິດເຕີບໂຕຢ່າງວ່ອງໄວຢູ່ໃນປະເທດຈີິນ ໃນປີ 1992 ທ່ານເຕັງ ສ່ຽວຜິງ ກ່າວວ່າ ເພື່ອຈະບັນລຸເປົ້າໝາຍ ໃນການມີຄວາມອຸດົມຮັ່ງມີໂດຍລວມນັ້ນ ຍຸດທະສາດຂອງຈີນແມ່ນຄວນຈະ “ປ່ອຍໃຫ້ບາງສ່ວນຂອງປະຊາຊົນ ຮັ່ງມີກ່ອນ” ຊຶ່ງບາງຄົນໄ ດ້ກາຍເປັນຄົນຮັ່ງມີຢ່າງຫຼາຍ ມາຈົນຮອດປີ 2021 ຈີນເປັນບ່ອນຢູ່ຂອງພວກເສດຖິພັນລ້ານຫຼາຍທີ່ສຸດໃນໂລກ ໂດຍມີທັງໝົດ 1,058 ຄົນ ສົມທຽບໃສ່ສະຫະລັດ ທີ່ມີແຕ່ 696 ຄົນເທົ່ານັ້ນ